Reykjavík Art Gallerý hefur gefið út bókina Páll á Húsafelli . Kemur hún út í tilefni 50 ára afmælis listamannsins fyrr á þessu ári og í kjölfar stórrar afmælissýningar á verkum hans . Bókin er í myndarlegu broti , 156 síður og prýdd fjölda ljósmynda af ferli listamannsins og verkum hans . Það er Þorsteinn Jónsson sem hefur umsjón með útgáfunni ásamt Páli sjálfum en ýmsir fleiri lögðu henni lið . Þeirra á meðal Thor Vilhjálmsson , Helgi í Lumex , frændur hans Þorsteinn Þorsteinsson og Snorri Tómasson og ýmsir fleiri . Í formála bókarinnar skrifar Þorsteinn Jónsson meðal annars : “ Samstarf okkar Páls við undirbúning þessarar bókar hefur fyrst og fremst snúist um að safna saman og skrá þau fjölmörgu verk sem hann hefur unnið á sínum listamannsferli , bókargerðin var aðeins rökrétt framhald þeirrar ánægjulegu vinnu . Vonandi verður framhald bókarinnar að stofnað verði Listasafn Páls Guðmundssonar á Húsafelli sem sýni stórbrotið ævistarf listamannsins og verði góður grundvöllur fyrir menningartengda ferðaþjónustu í uppsveitum Borgarfjarðar . ”